runetrust/blame-folketinget-dk huggingface dataset:
Elisabeth Arnold (RV), 1999-04-29:
Nu vil jeg nødig give anledning til et længere sprogligt skoleridt om gradbøjning af ordet mod, men jeg synes, det er udmærket, at der var en bankdirektør, som udskilte sig fra de andre bankdirektører i Danmark ved at sige, at han absolut ikke mente, de havde ret med hensyn til medlemskab af ØMU'en.
Ida Auken (RV), 2015-01-27:
Derfor har regeringen brugt de her 3 år på at lede efter en tredje vej – lede efter den balance, der både giver en robust og spændende natur og rent vand og samtidig sikrer et landbrug, hvor vi kan få de bedste teknologier i brug, så vi kan være effektive og præcise i den produktion, vi laver.
Holger K. Nielsen (SF), 2006-01-19:
Når det er så svært at få en ordentlig diskussion af, hvordan man kan samtænke politiindsatsen med andre måder at bekæmpe terrorisme på og gå ind i det, hvis der kommer terrorhandlinger, så skyldes det jo i høj grad, at politiet og andre ikke vil have de her bevæbnede hjemmeværnsfolk løbende rundt.
Pernille Skipper (EL), 2012-05-25:
Det er positivt, at man tager højde for, at børns klager skal behandles med særlig omhu, f.eks. ved at gøre børns adgang til at klage mere fleksibel, end det er tilfældet i praksis i dag hos Ombudsmanden, og at man forudsætter, at Ombudsmanden også ansætter et særligt børnesagkyndigt personale.
Per Dalgaard (DF), 2004-04-13:
Jeg er ret sikker på, at hvis den støtte, vi yder til Afrika, bliver stoppet fuldstændig, ville det stort set ikke kunne mærkes i Afrika. Jeg sagde i min ordførertale, at jeg godt ved, at der er nogle få mennesker i Afrika - altså få i forhold til, hvor stort et kontinent det er, og hvor mange mennesker der bor der - der får glæde af det, vi sender derned.
Ole Løvig Simonsen (S), 1997-11-27:
Men jeg vil godt have lov til at sige, at det er et lille forslag med et beskedent provenu, der gerne skulle være med til at at finansiere de fælles omkostninger, og skulle jeg endelig glæde nogen, kan jeg sige - og jeg tror bestemt, man kunne finde på at stille spørgsmål om det - at det er sådan, at selv om denne afgift stiger fra 4.000 kr. til 5.000 kr., vil den sikkert procentuelt være mindre i 1997 end i 1990 af de samlede omkostninger til f.eks. nybyggeri.
Peter Hummelgaard (S), 2021-02-26:
Det betyder ikke, at vi ikke kan gøre det bedre, ikke kan gøre det klogere, og det er jo også derfor, at den vedtagelsestekst, som formentlig bliver udkommet af den her forespørgselsdebat, også lægger op til, at vi vil undersøge, om der er indikationer på patientsikkerhedsmæssige udfordringer i ordningen.
Nick Hækkerup (S), 2020-06-02:
Det vil sige, at hvis vi kan komme derhen, hvor regeringen vil have os hen, nemlig at de enten bringes til afsoning i deres hjemlande eller bringes til afsoning i et andet land, hvor vi lejer pladser, vil vi i virkeligheden have løst også et andet problem, nemlig det problem, vi har med overbelægning i vores fængsler og arresthuse herhjemme i øjeblikket.
Mogens Lykketoft (S), 2001-01-17:
Andre kan jo selvfølgelig med fuld kraft deltage også med særlige debatindlæg, men som jeg sagde tidligere i virkeligheden i en replik til hr. Holger K. Nielsen, vil vi lægge megen vægt på at formulere os sådan både tematisk og på anden vis, at alle parter føler, at det her er et dokument, der med vægt kan indgå i debatten. Men det er vores ansvar, hvad der står, som det normalt vil være, når vi taler om en hvidbog.
Søren Krarup (DF), 2005-06-07:
Derfor vil jeg spørge, idet jeg takker for det klare svar: Er ministeren ikke enig med mig i, at dette meget nemt kan være begyndelsen netop til en udvikling, der i løbet af, skal vi sige, to generationer kan betyde, at dele af Danmark, f.eks. Nørrebro, kaldes et islamisk område, der nu i stil med Kosovo gør krav på at have selvstændighed, fordi der er sket den islamisering af hovedstaden?
Jan Petersen (S), 2001-10-04:
Vi er et samfund med 900.000 offentligt ansatte, der hver eneste dag hjælper vore ældre, behandler vore syge, passer vore børn, underviser vore unge og værner om vores sårbare og udsatte medborgere. Vi har et samfund, der i bund og grund er sundt, sikkert og trygt for os som mennesker at leve i. Den grundlæggende tryghed og den frihed, det giver, skal der ikke eksperimenteres med.
Steen Gade (SF), 2006-04-25:
Vi synes, det er et meget vigtigt spørgsmål; vi synes, det er vigtigt at øge ulandsbistanden, og vi synes også, det er vigtigt, at når det gælder øgningen af ulandsbistanden – som der jo heldigvis vil være flertal for, hvis vi får et andet flertal her i Folketinget – er hele oppositionen enig om, at ulandsbistanden skal stige til 1 pct., og at det vil spille en betydelig rolle i indsatsen for bekæmpelse af hiv/aids.
Jan E. Jørgensen (V), 2025-05-21:
Altså, nu beskæftiger jeg mig ikke med parallelle virkeligheder, og jeg vil bare gentage, at jeg synes, det er positivt og fornuftigt, at vi har fået den her udsættelse af PET-loven, for de bekymringer, der har været rejst, tager vi alvorligt.
Line Barfod (EL), 2004-03-26:
Det er jo netop derfor, vi ønsker at få tingene skilt ad, så man kan købe hash i et statskontrolleret udsalg, nøjagtig som man kan med alkohol, så vi får det væk fra de hårde stoffer og dermed forhåbentlig får mindsket brugen både af hash og af hårde stoffer.
Kristian Pihl Lorentzen (V), 2015-04-16:
Jeg synes faktisk, at regeringen her har et forklaringsproblem, og i hvert fald er man ved at indføre noget, som rammer masser af små danske vognmænd, der har brug for den fleksibilitet, der ligger i udlånsordningen, og som har brug for, at der er lave omkostninger i branchen.
Mattias Tesfaye (S), 2019-01-24:
Vi synes, at »integrationsydelse« er et bedre ord, men det, der trods alt må formodes at betyde mest for de mennesker, vi taler om her, og for det danske samfund, er satsen, og der synes vi, at en nedsættelse på 2.000 kr. for enlige og 1.000 kr. for far og mor, hvis de bor sammen, er det afgørende.
Naser Khader (RV), 2004-05-12:
Men det er utrolig svært at skulle forholde sig til Rigsadvokatens redegørelse, når man ikke har det grundlag, som Rigsadvokaten bygger indstillingen på. Jeg synes egentlig, det er mærkeligt, at man som lovgiver ikke kan få lov til at se de sider eller de dele, der bygger på åbne kilder.
Henrik Dahl (LA), 2020-06-04:
Så en forkert beslutning kan jo blive en beslutning, som får ret store konsekvenser for, hvordan skolehverdagen bliver for de andre børn i klassen, og derfor skal der være en eller anden afvejning mellem, hvad forældrene har af ønsker, og en eller anden professionel vurdering af, hvordan man får den bedst mulige skolehverdag.
Søren Søndergaard (EL), 2002-01-29:
Jeg vil bare til opklaring spørge hr. Barfoed om, hvad der ifølge den konservative opfattelse er baggrunden for, at arbejdsløsheden blandt tilkomne danskere er langt højere end blandt folk, der har været her i mange år, inklusive når man tager i betragtning, at vi snakker om job, som ikke kræver nogen uddannelse.
Peter Hummelgaard Thomsen (S), 2016-12-07:
Og så kunne jeg bare godt tænke mig at spørge helt stilfærdigt: Synes ordføreren, at regningen – altså den pris, der har været oven på finanskrisen, når man også tager årsagerne med i betragtning – har været fordelt på en retfærdig måde i det danske samfund?
Mette Thiesen (DF), 2025-05-07:
Men jeg kunne også godt tænke mig, at man gik ind og kiggede på, at de mennesker, der sidder i vores fængsler, som langt størstedelen eller i hvert fald næsten halvdelen på landsplan, over halvdelen i de københavnske fængsler, er folk, som slet ikke burde være i Danmark, og at man måske i højere grad gik ind og kiggede på, om de ikke bare skulle hjem.
Aaja Chemnitz Larsen (IA), 2016-10-06:
Målet for os er jo, at vi selv sidder med, og jeg tænker, at når vi snakker om forsvarsområdet, har vi alt andet lige langt større viden omkring, hvordan tingene ser ud i Grønland, og hvad det er for nogle ting, som man fra Grønlands side er optaget af i forhold til forsvarets opgaver fremadrettet i Grønland.
Thomas Jensen (S), 2012-11-22:
Med ændringerne for finansloven 2012 er prognosen, at danskernes grænsehandel i 2012 udgør 10,5 mia. kr. Grænsehandelen i 2012 ventes på trods af vedtagne afgiftsstigninger fortsat at ligge på det gennemsnitlige niveau for det seneste årti.
Søren Krarup (DF), 2002-04-24:
Men det, der er det afgørende, er jo: Skal vi sige, at en dansker i Tyskland - hvor man på grund af sin neurotiske forhold til fortiden har en rent totalitær holdning til tankeforbrydelser - kommer til at sige noget, som efter den tyske straffelov vil kunne indbringe ham kraftig straf, og han så kommer hjem over grænsen til Danmark, skulle man så, fordi Tyskland har det neurotiske forhold til sin egen fortid, og fordi man har opstillet disse tankeforbrydelser som noget, man straffes for, udlevere en sådan dansker til et sådant totalitært retssystem?
Sophie Hæstorp Andersen (S), 2009-05-06:
for, at da man lavede strukturreformen og udelukkende lagde rehabilitering og genoptræning som et kommunalt ansvar og dermed også udelukkende gjorde det afhængigt af den kommunale økonomi, om der kom genoptræning og rehabilitering, så gjorde man altså rigtig mange patienter en dårlig tjeneste?
Preben Bang Henriksen (V), 2023-04-11:
Jeg spørger bare: Kan vi forvente, at der i stedet for de her regler, som er skabt til beskyttelse af folks privatliv, kommer et sæt ændrede regler i forbindelse med behandlingen af det her forslag, når De Konservative skal have ønsket opfyldt om, at droner skal indgå i det her projekt?
Jeppe Bruus (S), 2016-05-25:
Vi ved jo godt, at en langsigtet løsning på konflikten må og skal rumme både en ny våbenhvile, men sådan set også en politisk forhandlet fred, og derfor er jeg glad for, at vi kan give vores opbakning til den udtalelse, der nu ligger bredt fra Folketingets partier, og som jo udtrykker dyb bekymring over udviklingen.
Kim Edberg Andersen (NB), 2023-05-16:
Ordføreren har været i Mellemfolkeligt Samvirke for 25 år siden, og hvis ikke der er noget problem og det er så godt for integrationen – og guderne skal vide, at vi har lukket øjnene i årtier – hvorfor har vi så det problem med integrationen, som vi har nu?
Pernille Skipper (EL), 2015-10-08:
Og jeg forestiller mig også, at når man hjælper flygtninge, skal der kunne skelnes imellem, hvorvidt det er sket for egen vindings skyld, eller om det er, fordi man af sit hjertes godhed har hjulpet nogle mennesker i en dybt, dybt ulykkelig situation, og som bare gerne vil have et lift eller har brug for noget vand eller noget mad.
Mattias Tesfaye (S), 2020-11-12:
Efter en hård start i foråret med aflyste ceremonier over hele landet på grund af forsamlingsforbuddet og anbefalingen om at undgå håndtryk har kommunerne efter den midlertidige suspension af håndtrykket netop for nogle uger siden afholdt de sidste grundlovsceremonier, i den her runde i hvert fald.
Nick Hækkerup (S), 2011-03-15:
Derfor er det vigtigt, vil jeg sige, når vi forholder os til det i dag med den viden, at det vil blive trukket tilbage igen, at markere, at det her er noget, som vi kommer til at følge ganske nøje for at se, om det udvikler sig som forudset, eller om der sker den her substitution.
Lene Jensen (S), 2003-11-18:
Derfor spørger jeg: Hvordan ser det ud med den garanti, der er for lokal forankring og direkte medbestemmelse i de folkeoplysningsudvalg, som man i dag skal nedsætte, og så den gevinst for det kommunale selvstyre, det må være, hvis man går fra et »skal« til et »kan«?
Kristian Thulesen Dahl (DF), 1998-05-06:
Derfor ønsker jeg også med dette spørgsmål at bore i det, som jeg ikke mener statsministeren har dokumenteret overhovedet indtil nu i denne spørgetime, nemlig spørgsmålet: Hvad er egentlig baggrunden for, at regeringen vælger i dag at komme med forslag til et generelt indgreb og ikke til nogle specifikke indgreb, nogle nålestiksindgreb, som Dansk Folkeparti også har foreslået tidligere i forløbet.
Kim Andersen (V), 2001-01-18:
Endelig kan man sige, at hvis det er sådan, at det ikke havde kunnet lade sig gøre, så kunne man jo have givet et varsel om, at man, når det om ganske få år teknisk er muligt på skibene at modtage signaler, som gør det muligt at nedtage danskproduceret fjernsyn, så på det tidspunkt ville lave skæringen og overlade det til parterne selv.
Ib Poulsen (DF), 2017-05-03:
Det er jo helt klart, at der er uenighed om, om vi i det hele taget skal have det her system, som vi nu har, men i og med at vi har det, er det også i Dansk Folkepartis interesse at se på, om regeringen lever op til det, den egentlig har stillet borgerne og kommunerne og flygtningene i udsigt.
Karina Adsbøl (DD), 2025-06-04:
Jeg oplæser spørgsmålet: Hvad mener ministeren om, at mere end en fjerdedel af folkeskoleeleverne i Lolland Kommune dumper i dansk og matematik, mens næsten alle består i kommuner som Allerød, Gentofte og Lyngby-Taarbæk, og hvad er ministerens holdning til at sætte ind med initiativer, der her og nu minimerer de geografiske forskelle og i højere grad sikrer, at folkeskolen løfter elever i hele landet?
Gitte Lillelund Bech (V), 2005-05-13:
Når jeg samtidig siger, at vi ikke kan afskaffe vægtafgiften, for der ligger vi på minimumsreglerne, og vægtafgiften har hr. Lidegaard selv angivet til at være 200 mio., så er det altså et nettoprovenu på 550 mio. kr.
Kristian Thulesen Dahl (DF), 2001-06-01:
De, der fulgte forløbet i slutningen af sidste år af forhandlingerne om Nicetraktaten, kan ikke være i tvivl om, at det var uendelig vigtigt for regeringen at få opbakning til det endelige resultat om Nicetraktaten fra nogle af de partier, som havde anbefalet et nej til euroen.
Jette Gottlieb (EL), 1998-06-17:
Længere barselorlov, flere omsorgsdage og bedre orlovsordninger er vigtige elementer til at gøre børnefamiliernes hverdag mere tålelig, men ideen om taxameterordning til daginstitutioner er skrivebordstænkning, og det er ude af trit med virkeligheden.
Karsten Lauritzen (V), 2013-04-09:
Synes fru Mette Reissmann ikke, at det er det forkerte signal at sende til nogle mennesker, der har bygget ulovligt, hvorefter myndighederne har rejst en sag, som man så vælger at lade bortfalde, samtidig med at man opretholder sager over for alle mulige andre danskere, der jo måske også har en sag, de synes er lidt bagatelagtig i forhold til den aktuelle lovgivning?
Kristian Jensen (V), 2008-05-06:
Men end ikke de forbedringer, der var, kunne få flyttet Socialdemokratiet til at fjerne den beskatning af sygdom, som den tidligere regering så stædigt holdt fast i, og som først blev fjernet, da vi fik et regeringsskifte og fik gennemført en skattefritagelse på bl.a. forsikringer, men også andre sundhedsydelser.
Ole Birk Olesen (LA), 2014-11-13:
Og det er så rigtigt, at de hyrevogne, man allerede har købt, kan man køre ud med, uden at de bliver berørt af de nye regler, men når man har en kontrakt, der rækker 2 og 3 år ud i fremtiden, så er der jo nogle af de biler, man har, som efterhånden er på vej på pension, og man skal så indkøbe nogle nye.
Søren Pind (V), 2012-01-20:
Derudover vil jeg gerne bede udenrigsministeren om at uddybe redegørelsens ord på tre områder: For det første er det Sydsudan: Jeg var selv med på den glædelige sommerdag i 2011 – jeg kan afsløre, at det var en meget, meget varm sommerdag, der var 52 grader – hvor Sydsudan blev uafhængig.
Lars Løkke Rasmussen (V), 2017-10-05:
Regeringen har lagt forskellige pakker frem til forhandling for Folketingets politiske partier, og jeg forstår, at Socialdemokratiet desværre har meldt sig ud på forhånd, fordi man åbenbart har fået en eller anden forskrækkelse over for skattelettelser, efter at man selv har sat topskatten ned og lavet selskabsskattelettelser, samtidig med at man lavede kontanthjælpsreform og førtidspensionsreform og skar i kommunernes serviceramme.
Line Barfod (EL), 2004-03-26:
Der ville det, tror vi, være nemmere at nå de unge, hvis det var legalt at bruge hash, hvis de kunne stole på de oplysninger, de fik fra misbrugskonsulenterne, hvis de kunne gå til nogle voksne og stolede på, at dem kunne de snakke med uden at risikere at få en bøde, og hvis der var nogen relevante behandlingstilbud til dem, der var kommet for langt ud.
Lissa Mathiasen (S), 2000-03-16:
Men vi synes egentlig, det er for snævert, for hvorfor ikke generelt tage fat på løsningen af de boligsociale formål? For det første tror jeg, at det er en fordel at gøre det generelt, men jeg tror altså også, at vi må sige, at der er en bunke andre mennesker, der også har behov for at få løst nogle boligsociale problemer, som de har, og det vil være ganske urimeligt ikke også at gå ind og se på at finde bedre løsninger for deres situation.
Hans Christian Schmidt (V), 2013-02-19:
Altså, hvis man gerne vil overbevise nogle vælgere om, at de skal stemme på en, fordi man vil gennemføre noget, og man så, når man bliver spurgt om, hvor mange penge man vil bruge på det, siger, at det har man ikke siddet og regnet på, men at det er sådan noget, man kunne tænke sig, så begynder folk da at sige til sig selv, at det vist ikke er noget, man har ment fra starten af.
Villy Søvndal (SF), 2001-12-12:
Så i forhold til mere de ideologiske udmeldinger fra regeringen - måske specielt Venstrefolkene i regeringen - er det ganske interessant, at det sted, hvor man faktisk har afprøvet privatiseringens lyksaligheder, der ender det med, at socialministeren må bede om, at vi får lidt mere offentligt og lidt mindre privat.
Susanne Clemensen (CD), 2001-05-02:
På den måde vil de være bedre forberedt på de udfordringer, som de står over for i undervisningssituationen. Samtidig er vi bekymrede for, at en del studerende vælger f.eks. dansk og tre praktiske/musiske fag, fordi de, som loven er skruet sammen i dag, kan vælge linjefag, som kun præsenterer to af fagområderne. Ministeren var selv inde på problemet med den store søgning til hjemkundskab.
Charlotte Dyremose (KF), 2004-05-28:
Jeg er fuldstændig enig med hr. Anders Samuelsen i, at problemet er alt for seriøst til det niveau, det har fået lov at synke ned på ved fremsættelsen af dette beslutningsforslag, så jeg kan ikke lade være med at undre mig lidt, når man udtaler sig positivt om forslaget.
Carsten Hansen (S), 2014-05-09:
Så vil jeg godt sige, at der er en lang række initiativer for de små og mellemstore virksomheder: en forlængelse af vækstlånordningen, en accelerationspulje til lidt større virksomheder for at få dem i gang, og så snakker vi faktisk om noget, der er aktuelt i forhold til i dag, nemlig hvordan vi skaffer finansiering, f.eks. via crowdfunding.
Tom Beck (KF), 1999-05-20:
Vi er også enige i, at indsatsen og budskabet nu bør rettes mod ikke blot statens institutioner m.v., men skal nå videre ud til både offentlige institutioner og private virksomheder, helt centralt skoler og uddannelsesinstitutioner for unge, hvilket nok må betragtes som en forudsætning for at give reglerne en nødvendig gennemslagskraft og effekt.
Eva Kjer Hansen (V), 2001-05-10:
Og jeg er sikker på, at forældrene nok skal vide at tage affære, hvis der er nogle forhold, som man finder ikke er tilfredsstillende. Så gælder det jo om at holde kommunalpolitikerne og kommunalbestyrelsen fast på det ansvar, de har, og få en dialog i gang om, hvordan det så er, man får forbedret de eventuelle kritikpunkter, der er.
Peter Skaarup (DF), 2008-12-19:
Og jeg tror faktisk, at der er mange borgere, der, når de følger en debat som den her og i det hele taget har fulgt den sag, undrer sig over, hvordan det kan være, at man ikke kan udvise en mand, der planlægger at myrde en fredelig dansk tegner, der egentlig bare bruger sin ytringsfrihed.
Ellen Trane Nørby (V), 2021-01-15:
Vi er oppe på lidt over 2 pct., der er blevet vaccineret, og vi vil forhåbentlig med de planer, der er for at rulle vaccinerne ud, stå i den situation, at når vi rammer sommerferien, vil alle de danskere, der ønsker at blive vaccineret, også være blevet tilbudt en vaccine.
Dan Jørgensen (S), 2020-05-27:
Jeg tror nok også, at det er spørgeren bekendt, hvorfor det er sådan, men jeg skal alligevel gerne sige det, så det ikke kan misforstås: 14 dage efter vi havde det møde, som omtales her, stod Danmark jo midt i en kæmpe krise, og det gør vi stadig væk.
Carsten Bach (LA), 2023-05-02:
For kort tid siden havde vi forhandlingen af den arktiske redegørelse her i salen, hvor Venstres ordfører, Michael Aastrup Jensen – synes jeg – gav en rigtig fin og korrekt analyse af, at vi skal passe på, at vi ikke forholder os naivt til det her begreb med Arktis som et lavspændingsområde.
Morten Østergaard (RV), 2007-11-29:
Det er klart, at hr. Kristian Thulesen Dahl ikke kan støtte vores forslag til vedtagelse, bl.a. fordi der står, at vi vil øge udviklingsbistanden til over de nuværende 0,8 pct. af BNI'et, og det er ikke Dansk Folkepartis politik.
Bertel Haarder (V), 2007-05-02:
Noget, vi ikke har drøftet i denne ordveksling, er et emne, som jeg tror fru Charlotte Fischer selv har nævnt ved en tidligere lejlighed, nemlig spørgsmålet om, at det kan blive nødvendigt, at visse funktioner, som sygeplejersker varetager i dag, i fremtiden kan varetages af social- og sundhedsassistenter.
Per Clausen (EL), 2007-03-20:
Altså, den ydelse, man påstår de får, og som fremgår af bemærkningerne til det lovforslag, som hr. Eyvind Vesselbo stemte for, findes slet ikke, hvis der er mere end 2.000 mennesker, der ønsker at se det ad gangen; man betaler altså i virkeligheden ikke for en reel ydelse, men for en fiktion.
Thomas Adelskov (S), 2005-05-10:
I vores forrige finanslovoplæg kom vi sådan set med et, synes jeg, meget konstruktivt tilbud om, at der skulle oprettes 10.000 servicejob i den offentlige sektor til at løse nogle af de opgaver primært rettet mod den ældre del af de ledige på arbejdsmarkedet, som så kunne forankres og få ansættelse, dem, som i dag bliver udstødt fra arbejdsmarkedet.
Jens Borking (EL), 2007-10-11:
Er vi uenige om, at nok er der smukke mål og værdier, men praksis er på mange måder, at der kører en nyliberal økonomisk politik med mere privatisering, overdragelse af offentlig virksomhed til privat virksomhed, flere mennesker i usikre job, deltidsjob osv., en arbejdsløshed, der er vokset - at hele energiforbruget, hele vækstfilosofien i EU jo ikke rigtig står mål med de mål og værdier, som fru Holmsgaard og SF på mange måder jo står for?
Joachim B. Olsen (LA), 2016-05-23:
Så vidt jeg husker, giver et fleksjob a 5 timers varighed om ugen til 150 kr. i timen efter tilskud en månedsløn på omkring 20.000 kr., og der er nok ganske mange, der finder det attraktivt og ønsker at være på en sådan ordning i stedet for at være på seniorførtidspension.
Anders Samuelsen (RV), 2002-12-11:
Kald det billig argumentation eller ej, man kan også sige, at så barsk er virkeligheden bare. Kan hr. Poul Nødgaard bekræfte, at hvis ikke man havde et skattestop på ejendomsværdivurderingerne, så var det ikke nødvendigt at tage de her penge fra lønmodtagerne?
Martin Lidegaard (RV), 2018-09-06:
Og på den måde kan man sige, at det fælles ønske, jeg også hører der er i hele Folketingssalen, nemlig ønsket om at hjælpe og give en hånd til de virksomheder, hospitaler, plejehjem, vuggestuer, børnehaver, der mangler arbejdskraft i dag, og ønsket om at hjælpe de sidste danskere til at komme ind på arbejdsmarkedet, kunne opfyldes.
Line Barfod (EL), 2009-05-04:
Det andet er så, og nu tænker jeg jo ikke kun på medarbejderne – det er også rigtig vigtigt at have gode medarbejdere, for det er afgørende for, hvordan den offentlige sektor fungerer – men jeg tænkte faktisk også på de borgere, der bliver udsat for, at der så måske er ti forskellige mennesker, der kommer i deres hjem, fordi det hele er delt op i forskellige udbud.
Hanne Severinsen (V), 2003-05-08:
Jeg har kun påpeget - og det, som hr. Jesper Langballe står og efterlyser, kan han faktisk læse i loven - at akademisk råd har den opgave at udtale sig om intern fordeling af bevillinger og har den opgave at udtale sig om centrale strategiske forskning- og uddannelsesområder.
Jesper Petersen (SF), 2009-05-28:
Man vil sige til dem: Jeg ved godt, det er gået lidt skidt med de mange aktier på det sidste, men nu skal vi nok sørge for, at I i forbindelse med aktierne skal betale noget mindre i skat, og i jeres meget høje arbejdsindkomst skal I nok også få en gevaldig skattelettelse.